[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 19.12.2006

COM(2006) 814 τελικό

ΕΚΘΕΣΗ ΤΗΣ ΕΠΙΤΡΟΠΗΣ ΣΤΟ ΣΥΜΒΟΥΛΙΟ ΚΑΙ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ

Τρίτη έκθεση παρακολούθησης της αναδιάρθρωσης της χαλυβουργίας στην Τσεχική Δημοκρατία και στην Πολωνία

1. ΕΙΣΑΓΩΓΗ

Η παρούσα έκθεση περιγράφει την πρόοδο που έχουν σημειώσει οι τσεχικές και οι πολωνικές εταιρείες χάλυβα όσον αφορά την αναδιάρθρωση των λειτουργιών τους και τη συμμόρφωση με τις απαιτήσεις που ορίζονται στα ειδικά κεφάλαια της συνθήκης προσχώρησης. Ως απόρροια της εθνικής και διεθνούς οικονομικής εξέλιξης, οι παραγωγοί χάλυβα της Τσεχίας και της Πολωνίας αντιμετώπισαν το 2005 μια δύσκολη κατάσταση, η οποία χαρακτηριζόταν από τη μείωση των πωλήσεων και των τιμών σε σχέση με το προηγούμενο έτος. Παρά την τάση αυτή, οι εταιρείες και στις δύο χώρες επέτυχαν ένα λογικό επίπεδο εσόδων, όμως οι προσπάθειες για την ολοκλήρωση της αναδιάρθρωσης πρέπει να συνεχιστούν ώστε να μπορέσουν οι χαλυβουργίες να παραμείνουν βιώσιμες.

Ανάμεσα στην Ευρωπαϊκή Ένωση και την Τσεχική Δημοκρατία και την Πολωνία συμφωνήθηκαν μεταβατικές περίοδοι, έτσι ώστε να επιτραπεί στις εταιρείες χάλυβα αυτών των χωρών να ολοκληρώσουν την αναδιάρθρωσή τους και την πλήρη ένταξή τους στην εσωτερική αγορά. Το μέτρο αυτό ήταν αναγκαίο για να μπορέσουν τα νέα κράτη μέλη να χορηγήσουν την απαραίτητη οικονομική υποστήριξη ώστε να καταστούν μακροπρόθεσμα βιώσιμοι οι δικαιούχοι. Η εξαίρεση αυτή από τους γενικούς κανόνες για τις κρατικές ενισχύσεις εξαρτάται από την εκπλήρωση ορισμένων υποχρεώσεων, τόσο από τις αντίστοιχες κυβερνήσεις όσο και από τις επιμέρους επιχειρήσεις. Οι υποχρεώσεις αυτές καθορίζονται στα πρωτόκολλα που ενσωματώθηκαν στη συνθήκη προσχώρησης, όπου το πρωτόκολλο αριθ. 2[1] αναφέρεται στην αναδιάρθρωση της τσεχικής βιομηχανίας χάλυβα και το πρωτόκόλλο αριθ. 8[2] στην αναδιάρθρωση της πολωνικής βιομηχανίας χάλυβα.

Η περίοδος αναδιάρθρωσης λήγει την 31η Δεκεμβρίου 2006, ημερομηνία κατά την οποία όλες οι εταιρείες πρέπει να είναι βιώσιμες. Τα πρωτόκολλα περιέχουν επίσης λεπτομερείς διατάξεις για την παρακολούθηση και την υποβολή εκθέσεων σχετικά με τις υποχρεώσεις αυτές και ορίζουν, μεταξύ άλλων, ότι η Επιτροπή υποβάλλει έκθεση στο Συμβούλιο.

Στις 7 Ιουλίου 2004, η Επιτροπή ενέκρινε την πρώτη έκθεση παρακολούθησης της αναδιάρθρωσης της χαλυβουργίας στην Τσεχική Δημοκρατία και στην Πολωνία το έτος 2003[3]. Στην εν λόγω έκθεση η Επιτροπή διαπίστωσε καθυστερήσεις στη διαδικασία αναδιάρθρωσης, ιδίως σε σχέση με τις επενδύσεις. Συνέστησε στις δύο χώρες να επωφεληθούν από τις θετικές συνθήκες της αγοράς και να επιταχύνουν τη διαδικασία αναδιάρθρωσης κατά τα επόμενα έτη, έτσι ώστε οι ενδιαφερόμενες επιχειρήσεις να μπορέσουν να επιτύχουν τη βιωσιμότητά τους έως το τέλος της περιόδου αναδιάρθρωσης.

Στη δεύτερη έκθεση παρακολούθησης, η οποία εκδόθηκε στις 3 Αυγούστου 2005[4], η Επιτροπή διαπίστωσε βελτίωση των επιχειρησιακών αποτελεσμάτων για τις περισσότερες δικαιούχες επιχειρήσεις, κάτι που οφειλόταν κυρίως στη σημαντική βελτίωση των συνθηκών της αγοράς. Ταυτόχρονα, επεσήμανε ότι δεν μπόρεσαν όλες οι δικαιούχες επιχειρήσεις να επωφεληθούν πλήρως από το εξαιρετικά καλό περιβάλλον της αγοράς και ότι δεν είχαν υλοποιήσει τα απαιτούμενα μέτρα αναδιάρθωσης, με αποτέλεσμα να εξακολουθούν να έχουν χαμηλές επιδόσεις και να ενδέχεται να μην καταστούν βιώσιμες έως το τέλος της περιόδου αναδιάρθρωσης. Η Επιτροπή κάλεσε τις δικαιούχες επιχειρήσεις και τις αρχές να μελετήσουν τις συστάσεις της με προσοχή.

Στην παρούσα τρίτη έκθεση παρακολούθησης περιγράφονται η πρόοδος που επιτεύχθηκε στη διάρκεια του 2005 και ορισμένες τάσεις το 2006· περιέχονται τα ακόλουθα στοιχεία:

- περιγραφή των εξελίξεων στην παγκόσμια αγορά χάλυβα, στο πλαίσιο της οποίας πραγματοποιείται η διαδικασία της αναδιάρθρωσης·

- έκθεση ειδικά για κάθε χώρα σχετικά με τα κύρια αποτελέσματα παρακολούθησης που θα αναφέρεται στις κρατικές ενισχύσεις και στα βασικά στοιχεία συγκριτικής αξιολόγησης όπως ορίζεται στα παραρτήματα των πρωτοκόλλων (μείωση της παραγωγικής ικανότητας, επενδύσεις, παραγωγικότητα, κόστος και βιωσιμότητα). Το κεφάλαιο αυτό περιλαμβάνει επίσης παραπομπή στις αποφάσεις της Επιτροπής που εκδόθηκαν σχετικά με τις δικαιούχες επιχειρήσεις στο πλαίσιο της νομοθεσίας της ΕΕ περί ανταγωνισμού·

- συμπεράσματα και συστάσεις σχετικά με τα μέτρα που πρέπει να ληφθούν και τη συνέχεια που πρέπει να δοθεί στις δικαιούχες επιχειρήσεις έτσι ώστε να επιτύχουν τη βιωσιμότητά τους έως το τέλος της περιόδου αναδιάρθρωσης.

Η Επιτροπή θα προετοιμάσει το 2007 έκθεση προόδου προς το Συμβούλιο, η οποία θα καλύπτει την πρόοδο που επιτελέστηκε το 2006. Αυτή η τελική έκθεση θα περιέχει επίσης μια συνολική αξιολόγηση των αποτελεσμάτων που επιτεύχθηκαν κατά τη διάρκεια όλης της περιόδου αναδιάρθρωσης (2003-2006).

2. ΕΞΕΛΙΞΕΙΣ ΣΤΗΝ ΠΑΓΚΟΣΜΙΑ ΑΓΟΡΑ ΧΑΛΥΒΑ [5]

Η διαδικασία αναδιάρθρωσης επηρεάζεται από μια σειρά παράγοντες στους οποίους συμπεριλαμβάνονται και τα μέτρα που έλαβαν οι επιχειρήσεις και οι δημόσιες αρχές, οι γενικές οικονομικές εξελίξεις και η κατάσταση στην αγορά. Συνεπώς η καλή κατανόηση αυτών των στοιχείων είναι αναγκαία για την εκτίμηση των επιδόσεων των δικαιούχων επιχειρήσεων χάλυβα στην Τσεχική Δημοκρατία και στην Πολωνία. Οι βασικές υποθέσεις σχετικά με τις εξελίξεις της παγκόσμιας αγοράς χάλυβα συνοψίζονται παρακάτω.

Στη διεθνή αγορά χάλυβα, το υψηλό ποσοστό επέκτασης που παρατηρήθηκε το 2004 συνεχίστηκε σε ορισμένες περιφέρειες και το 2005. Η πρωτοφανής μεγέθυνση της παραγωγής στην Κίνα, αλλά και στην Ινδία, ανέβασε την παγκόσμια παραγωγή χάλυβα κατά 6%, σε 1,129 δισ. τόνους το 2005. Ωστόσο, στην ΕΕ, ύστερα από μια ελαφρά αύξηση το πρώτο τρίμηνο του 2005, η παραγωγή μειώθηκε λόγω της πτωτικής ζήτησης σε 186 εκατ. τόνους, ενώ η παραγωγή ακατέργαστου χάλυβα ήταν κατά 3,2% χαμηλότερη από αυτήν του 2004.

Αυτό αντικατοπτρίζει τη μειωμένη ζήτηση που παρατηρήθηκε στην αγορά της ΕΕ το 2005, η οποία οφειλόταν κυρίως στον κύκλο των εμπορικών αποθεμάτων, και ένα αρχικά υψηλό επίπεδο εφοδιασμού. Η μείωση της προσφοράς από τους παραγωγούς χάλυβα στην ΕΕ είχε ως αποτέλεσμα τη μείωση των αποθεμάτων και, κατά συνέπεια, τη διατήρηση του επιπέδου των τιμών του χάλυβα.

Το 2005, οι εισαγωγές χάλυβα στην ΕΕ έφθασαν τους 26 εκατ. τόνους, περίπου το ίδιο επίπεδο που σημειώθηκε το προηγούμενο έτος, με κάποια μείωση κατά το δεύτερο εξάμηνο, ως αποτέλεσμα της εξασθένησης των τιμών. Οι κύριες χώρες εξαγωγών προς την ΕΕ παρέμειναν η Ρωσία, η Ουκρανία και η Τουρκία, ενώ η Κίνα ανέβηκε στην τέταρτη θέση. Οι εξαγωγές χάλυβα από την ΕΕ έφθασαν τους 31,7 εκατ. τόνους, δηλαδή αυξήθηκαν κατά 6% σε σύγκριση με το 2004. Η αύξηση αυτή υποστηρίχθηκε εν μέρει από την υποτίμηση του ευρώ έναντι του δολαρίου ΗΠΑ. Οι εξαγωγές προς την Κίνα, την τρίτη μεγαλύτερη αγορά εξαγωγών της ΕΕ, μειώθηκαν το 2005 κατά 3%, τάση που συνεχίστηκε έντονα και οδήγησε σε μείωση 31% κατά το πρώτο τρίμηνο του 2006.

Κατά τη διάρκεια του πρώτου τριμήνου του 2006, η παραγωγή χάλυβα στην ΕΕ σημείωσε μια ανοδική τάση, αντικατοπτρίζοντας τις θετικές εξελίξεις στην οικονομία της ΕΕ, που συνοδεύονταν από εσωτερική ζήτηση και επενδύσεις. Η φαινόμενη κατανάλωση χάλυβα, η οποία το 2005 μειώθηκε κατά 4,6%, αναμένεται να αυξηθεί κατά 4% το 2006. Οι τιμές του χάλυβα αυξήθηκαν και πάλι κατά το πρώτο τρίμηνο του 2006, λόγω του υψηλότερου κόστους των πρώτων υλών και της εντονότερης ζήτησης από τους βασικούς τομείς κατανάλωσης.

Το 2005 υπήρχε μια σαφής διαφορά ανάμεσα στα αποτελέσματα της ΕΕ των 15 κρατών μελών και σε αυτά των νέων κρατών μελών: ενώ η παραγωγή χάλυβα της ΕΕ των 15 μειώθηκε κατά 1,9% σε σύγκριση με το προηγούμενο έτος, η μείωση της παραγωγής στα νέα κράτη μέλη ήταν πολύ μεγαλύτερη, της τάξης του 12% στις τσεχικές χαλυβουργίες και του 18,7% στις πολωνικές. Ωστόσο, η κατάσταση πρέπει να εξεταστεί στο πλαίσιο της ιδιαίτερης αύξησης της παραγωγής χάλυβα και στις δύο χώρες το 2004, καθώς επίσης και των αρχικά υψηλών αποθεμάτων και της μείωσης της ζήτησης στο πρώτο εξάμηνο του 2005. Στο παράρτημα, στους πίνακες 1Α, 1Β και 2, παρατίθενται ορισμένα κύρια στοιχεία για την τσεχική και την πολωνική αγορά χάλυβα.

Παρά την αρνητική εξέλιξη, τα επιχειρησιακά οφέλη των τσεχικών και πολωνικών εταιρειών χάλυβα παρέμειναν υψηλά και οι χαλυβουργίες μπόρεσαν γενικά να μειώσουν τα χρέη τους και να επιταχύνουν τις επενδύσεις. Αυτή η θετική τάση αναμένεται να συνεχιστεί το 2006. Από τις πιο πρόσφατες οικονομικές και βιομηχανικές έρευνες για το 2006 εμφαίνεται ότι η αναμενόμενη ανάκαμψη στην οικονομία και τους τομείς κατανάλωσης χάλυβα θα οδηγήσει σε περαιτέρω βελτίωση των συνθηκών της αγοράς χάλυβα στην ΕΕ.

3. ΑΠΟΤΕΛΕΣΜΑΤΑ ΤΩΝ ΠΡΟΓΡΑΜΜΑΤΩΝ ΠΑΡΑΚΟΛΟΥΘΗΣΗΣ ΣΤΗΝ ΤΣΕΧΙΚΗ ΔΗΜΟΚΡΑΤΙΑ ΚΑΙ ΤΗΝ ΠΟΛΩΝΙΑ

3.1. Τσεχική Δημοκρατία

Οι πληροφορίες που έχουν ληφθεί από διάφορες πηγές δείχνουν ότι η Τσεχική Δημοκρατία χορήγησε συνολικά 8 166 εκατ. CZK (256,6 εκατ. ευρώ[6]) ως ενίσχυση αναδιάρθρωσης στην εθνική της χαλυβουργία, ποσό που αντιστοιχεί στο 58% του ανώτατου ορίου των 14 147 εκατ. CZK που ορίζεται στο πρωτόκολλο 2. Από την ανεξάρτητη αξιολόγηση προκύπτει ότι για την καλυπτόμενη περίοδο δεν χορηγήθηκε περαιτέρω ενίσχυση αναδιάρθρωσης στην τσεχική χαλυβουργία μετά την 31 Δεκεμβρίου 2003. Βάσει αυτού, η Επιτροπή συμπεραίνει ότι τηρούνται οι δεσμεύσεις όσον αφορά τη χορήγηση ενός μέγιστου ποσού κρατικής ενίσχυσης στις εταιρείες που καταγράφονται στο παράρτημα 1 του πρωτοκόλλου 2. Οι δικαιούχες εταιρείες στις οποίες χορηγήθηκε κρατική ενίσχυση ήταν η Mittal Steel Ostrava (MSO - πρώην Nova Hut), η Valcony Plechu Fridek-Mystek (VPFM) και η Vitkovice Steel (VS).

Όσον αφορά τις επενδύσεις, στην ανεξάρτητη αξιολόγηση της προόδου σχετικά με την υλοποίηση των μέτρων αναδιάρθρωσης επισημαίνεται το γενικά χαμηλό επίπεδο δαπανών και ιδίως η καθυστέρηση σε ορισμένες καίριες επενδύσεις που γίνονται και οι οποίες είναι σημαντικές για να μπορέσουν οι δικαιούχες εταιρείες να μειώσουν το κόστος και να επιτύχουν υψηλότερη προστιθέμενη αξία. Ωστόσο, η αξιολόγηση δείχνει ότι στο τέλος του έτους επιταχύνεται η υλοποίηση των επενδυτικών σχεδίων, μια τάση που αναμένεται να συνεχιστεί. Στο μεταξύ, οι βασικές αιτίες καθυστέρησης, κυρίως ο αργός ρυθμός της διαδικασίας ιδιωτικοποίησης και η αδυναμία εξασφάλισης δανείων, έχουν ξεπεραστεί από τις δικαιούχες εταιρείες, οι οποίες αναμένεται να επιτύχουν το μεγαλύτερο μέρος των σχεδιαζόμενων επενδύσεων έως το τέλος της περιόδου αναδιάρθρωσης, εκτός από την περίπτωση της VPFM, όπως αναφέρεται αναλυτικά στη συνέχεια.

Η τσεχική κυβέρνηση εκτέλεσε το σχέδιό της για την ιδιωτικοποίηση της VS, που αρχικά συνίστατο στην πώληση των μετοχών της OSINEK s.a στην VS, με επακόλουθο δημόσιο διαγωνισμό. Τον Ιούλιο, η κυβέρνηση ενέκρινε την πώληση της VS στη Mastercraft Ltd, που ανήκει στό ρωσικό χαλυβουργικό και εξορυκτικό όμιλο Evraz Holding. Η ιδιωτικοποίηση αυτή επιτεύχθηκε με τη μεταβίβαση μετοχών το Νοέμβριο του 2005.

Το 2005, οι τσεχικές αρχές ολοκλήρωσαν επίσης τη διαδικασία ιδιωτικοποίησης της VPFM, με την πλήρη ενσωμάτωση της εταιρείας στη MSO. Η ενσωμάτωση τέθηκε νομικά σε ισχύ το δεύτερο τρίμηνο του 2006. Η VPFM επικαιροποίησε επίσης το επιχειρηματικό της σχέδιο ώστε να το προσαρμόσει στην τελική βιομηχανική δομή στο πλαίσιο της MSO και να ανταποκριθεί στις νέες απαιτήσεις της αγοράς.

Από την εφαρμογή της δοκιμής βιωσιμότητας της Επιτροπής, εμφαίνεται ότι η επιχειρησιακή επίδοση της VPFM είναι κάτω από τις προβλέψεις και ότι, υπό κανονικές συνθήκες της αγοράς, δεν θα μπορούσε να καταστεί βιώσιμη πριν από το τέλος του 2007. Αυτό αποτελεί συνέπεια της 18μηνης καθυστέρησης στην ολοκλήρωση της ιδιωτικοποίησης της VPFM που, λόγω αυτού, δεν είναι εντός χρονοδιαγράμματος όσον αφορά την υλοποίηση των μέτρων αναδιάρθρωσης. Ωστόσο, τώρα που η εταιρεία είναι πλήρως ενσωματωμένη στη MSO, η Επιτροπή συμφώνησε ότι δεν απαιτείται πλέον ανεξάρτητη αξιολόγηση των οικονομικών της αποτελεσμάτων. Εφαρμόζοντας αυτή την προσέγγιση, η ανεξάρτητη αξιολόγηση καταλήγει ότι η εταιρεία ολοκληρωμένης λειτουργίας MSO διαθέτει ένα υγιές επιχειρησιακό περιθώριο και άνετα επιτυγχάνει τη βιωσιμότητα.

Όσον αφορά τις αλλαγές στην παραγωγική ικανότητα, όπως αναφέρεται και στην προηγούμενη έκθεση και σύμφωνα με το άρθρο 12 του πρωτοκόλλου 2, η Επιτροπή αποφάσισε να μην αντιταχθεί στην εξάμηνη αναβολή της οριστικής παύσης λειτουργίας των μονάδων θερμής έλασης αριθ. 1 και αριθ. 2 της VPFM[7] (70.000 τόνοι), έως την 30ή Ιουνίου 2006, ενώ η παραγωγή θα τερματιστεί στις 31 Δεκεμβρίου 2005. Η εξωτερική αξιολόγηση δείχνει ότι η απαίτηση παύσης της παραγωγής έγινε σεβαστή από τη δικαιούχο εταιρεία και ότι έχει καταρτιστεί σχέδιο αποξήλωσης.

Οι τσεχικές αρχές ενημέρωσαν επίσης στα τέλη του 2005 την Επιτροπή σχετικά με τις τεχνικές λεπτομέρειες της απαιτούμενης μείωσης της παραγωγικής ικανότητας στη MSO. Η εταιρεία προβλέπει ότι θα επιτύχει τη μείωση της παραγωγικής ικανότητας που προβλέπεται στο πρωτόκολλο 2 (270.000 τόνοι) μέσω μιας ουσιαστικής τροποποίησης της μονάδας ελασματουργίας βαρέων μορφοχαλύβων της παρά μέσω μιας νέας βιομηχανικής επένδυσης. Η MSO αναθεώρησε επίσης τα επενδυτικά της σχέδια και κοινοποίησε τα νέα σχέδια στην Επιτροπή προς έγκριση, κάτι το οποίο έγινε πρόσφατα[8].

Ως γενική σύσταση, η Επιτροπή καλεί τις τσεχικές εταιρείες να συνεχίσουν τις προσπάθειές τους όσον αφορά την αναδιάρθρωση των εγκαταστάσεών τους παραγωγής με ιδιαίτερη έμφαση στα επενδυτικά αποτελέσματα και στη βελτίωση της ενεργειακής αποδοτικότητας καθώς και σε αλλαγές σχετικά με τις εργασιακές πρακτικές και την αύξηση της παραγωγικότητας.

3.2. Πολωνία

Όπως έχει ήδη αναφερθεί και σύμφωνα με τις πληροφορίες που έχει στη διάθεσή της η Επιτροπή, η Πολωνία, όσον αφορά τις εταιρίες που αναγράφονται στο παράρτημα 1 του πρωτοκόλλου αριθ. 8, τηρεί τις δεσμεύσεις της που περιγράφονται στο πρωτόκολλο σχετικά με τις κρατικές ενισχύσεις που χορηγούνται, αφού τηρείται το ανώτατο επιτρεπόμενο όριο. Την περίοδο 1997-2003 η Πολωνία χορήγησε ενισχύσεις συνολικού ύψους 2.750 εκατ. PLN (ή 590 εκατομμυρίων €[9]), που αντιπροσωπεύουν περίπου το 80% του συνολικού ποσού των 3.387 εκατ. PLN που επιτρέπεται από το πρωτόκολλο. Οι δικαιούχες εταιρείες στις οποίες μπορεί να χορηγηθεί κρατική ενίσχυση, σύμφωνα με το πρωτόκολλο, είναι: η Mittal Steel Poland (MSP - πρώην Polskie Huty Stali/PHS), η Huta Bankowa, η Huta Buczek, η Arcelor Huta Warszawa (AHW - πρώην Huta Lucchini-Warszawa), η Huta Labędy και η Huta Pokόj[10]. Δυνάμει του πρωτοκόλλου, δεν μπορούσε να χορηγηθεί περαιτέρω κρατική ενίσχυση στην πολωνική χαλυβουργία μετά από την 31ή Δεκεμβρίου 2003. Σύμφωνα με πληροφορίες που διαθέτει έως σήμερα η Επιτροπή, αυτή η προϋπόθεση έχει εκπληρωθεί. Ωστόσο, όσον αφορά τη λειτουργία της επιχείρησης Technology Buczek, η Επιτροπή διερευνά προς στιγμή ορισμένες υπολειπόμενες ασυνέπειες, στο πλαίσιο μιας επίσημης διαδικασίας διερεύνησης δυνάμει του άρθρου 88 παράγραφος 2[11].

Για τη Huta Czestochowa, η οποία δεν συμπεριλήφθηκε στον κατάλογο των δικαιούχων εταιρειών, όπως αυτός ορίζεται στο παράρτημα 1 του πρωτοκόλλου αριθ. 8, και η οποία κρίθηκε υπό πτώχευση στο πλαίσιο του εθνικού προγράμματος αναδιάρθρωσης της Πολωνίας, όπως αυτό εγκρίθηκε το 2003, η Επιτροπή διερεύνησε παρανόμως χορηγηθείσες κρατικές ενισχύσεις και κατέληξε[12], τον Ιούνιο του 2005, ότι το ποσόν των 5 εκατ. ευρώ πρέπει να επιστραφεί. Τον Οκτώβριο του 2005, οι πολωνικές αρχές ενέκριναν τη μεταβίβαση του 100% των μετοχών από τη Huta Czestochowa στην ουκρανική Industrial Union of Donbass.

Οι δύσκολες συνθήκες της αγοράς το 2005 είχαν ως αποτέλεσμα να πέσουν οι πωλήσεις των δικαιούχων σημαντικά κάτω από την πρόβλεψη. Συνεπώς, τα επιχειρησιακά περιθώρια των περισσότερων εταιρειών ήταν χαμηλότερα από τα αναμενόμενα. Ωστόσο, παρά τη χαμηλότερη ζήτηση, ορισμένες εταιρείες επέτυχαν αυξημένες τιμές, λόγω του υψηλότερου βαθμού κατεργασίας των προϊόντων τους. Εντούτοις, τα οικονομικά αποτελέσματα δεν επέτρεψαν στις περισσότερες εταιρείες να συνεχίσουν και να επιταχύνουν τις προσπάθειές τους με σκοπό την αναδιάρθρωση κατά τη διάρκεια του 2005.

Κατά το 2005, η Πολωνία κοινοποίησε στην Επιτροπή την πρόθεσή της να τροποποιήσει τα επιμέρους επιχειρηματικά σχέδια όλων των δικαιούχων εταιρειών, ώστε να τα προσαρμόσει στις νέες ανάγκες της αγοράς και στις νέες βιομηχανικές δομές. Στο πλαίσιο αυτό, η Επιτροπή ξεκίνησε προκαταρκτική διερεύνηση όσον αφορά τις αλλαγές που προτείνονται από τη MSP, οι οποίες αφορούσαν κυρίως την εγκατάσταση μιας νέας μονάδας παραγωγής ελασμάτων θερμής έλασης αντί τον εκσυγχρονισμό της υφιστάμενης. Με την αποξήλωση της υφιστάμενης μονάδας και τη διατήρηση του επιπέδου παραγωγικής ικανότητας, η Επιτροπή κατέληξε ότι οι αλλαγές είναι σύμμορφες με τις υποχρεώσεις που προκύπτουν από το πρωτόκολλο και αποφάσισε, με βάση το σημείο 10 του πρωτοκόλλου αριθ. 8, να εγκρίνει τις αλλαγές[13]. Επίσης, η Επιτροπή δεν διερεύνησε περαιτέρω τα επικαιροποιημένα σχέδια των Huta Bakowa, Huta Labedy και Huta Pokój, όμως θα συνεχίσει, ενόψει των μικρών αλλαγών στα σχέδια, να παρακολουθεί την αναδιάρθρωση με βάση τα επικαιροποιημένα επιχειρηματικά σχέδια. Μόνο στην περίπτωση της AHW δεν μπόρεσε ακόμη η Επιτροπή να εγκρίνει το σχέδιο και η σχετική απόφαση εκκρεμεί.

Σύμφωνα με τις διαθέσιμες πληροφορίες, οι δεσμεύσεις σχετικά με τις μειώσεις της παραγωγικής ικανότητας το 2005 τηρήθηκαν. Από την ανεξάρτητη αξιολόγηση διαπιστώνεται ότι η Huta Bankowa σταμάτησε τη λειτουργία της μονάδας έλασης μορφοχαλύβων μεσαίων διαστάσεων (60.000 τόνοι) το Δεκέμβριο του 2004 και ότι η μονάδα υποβλήθηκε σε εκκαθάριση το Δεκέμβριο του 2005, ένα χρόνο νωρίτερα από την προγραμματισμένη ημερομηνία. Η μονάδα θερμής έλασης στη MSP-Krakow (700.000 τόνοι), η οποία σταμάτησε να λειτουργεί το 2002, αποξηλώθηκε το πρώτο τρίμηνο του 2005. Στην ίδια εγκατάσταση, η μονάδα ψυχρής έλασης (650.000 τόνοι) σταμάτησε την παραγωγή της το Δεκέμβριο του 2005, ενώ η μονάδα ψυχρής έλασης στη μονάδα της MSP στο Swietoclowice (36.000 τόνοι) αποξηλώθηκε το Δεκέμβριο του 2005. Κατά τη διάρκεια του 2005, οι δικαιούχες εταιρείες έκλεισαν ή αποξήλωσαν πολλές άλλες μη βιώσιμες ή παρωχημένες παραγωγικές μονάδες που δεν αναφέρονται στο πρωτόκολλο.

Λόγω καθυστερήσεων στην υλοποίηση του επενδυτικού προγράμματος, η MSP δεν ολοκλήρωσε τις αλλαγές στις παραγωγικές ικανότητες, που θα συνίσταντο στον εκσυγχρονισμό της μονάδας παραγωγής χονδροσύρματος στο Sosnowiec (200.000 τόνοι) και στη δημιουργία μιας γραμμής παραγωγής ελάσματος με οργανική επικάλυψη στο Swietoclowice (100.000 τόνοι).

Από την ανεξάρτητη αξιολόγηση προκύπτει ότι οι δύο δικαιούχες εταιρείες ενδεχομένως δεν θα επιτύχουν να καταστούν βιώσιμες στο τέλος της περιόδου αναδιάρθρωσης. Η πρώτη από αυτές είναι η AHW, η οποία από το Σεπτέμβριο του 2005 ανήκει στην Arcelor ύστερα από τη μεταβίβαση των μετοχών από τη Lucchini. Βάσει των δικών της εκτιμήσεων, δεν θα μπορέσει να περάσει επιτυχώς τη δοκιμή βιωσιμότητας της ΕΚ το 2006. Ο επαναπροσανατολισμός του επενδυτικού σχεδίου της εταιρείας δεν θα επιτρέψει τη σημαντική βελτίωση, βραχυπρόθεσμα, των αποτελεσμάτων και της αποδοτικότητάς της. Για το λόγο αυτό, η Επιτροπή εξακολουθεί να εξετάζει ποιος θα ήταν ο καλύτερος τρόπος χειρισμού του αναθεωρημένου επενδυτικού σχεδίου. Η δεύτερη εταιρεία, η Technology Buzek, δεν θα είναι βιώσιμη έως το τέλος του 2006. Παρά το γεγονός ότι υλοποίησε μέρη του επενδυτικού σχεδίου, η εταιρεία απέτυχε να μειώσει το κόστος και τις εναπομένουσες υποχρεώσεις.

Βάσει των προαναφερθέντων, η Επιτροπή συνιστά σε όλες τις δικαιούχες επιχειρήσεις να εντείνουν τις προσπάθειές τους αναδιάρθρωσης στους μήνες που απομένουν. Πρέπει να δοθεί έμφαση σε επενδύσεις που αφορούν τη μείωση του κόστους και τη βελτίωση των εργασιακών πρακτικών στον τομέα των αγορών και των πωλήσεων, ενώ πρέπει να συνεχιστεί η αύξηση της παραγωγικότητας.

4. ΣΥΝΕΧΕΙΑ ΤΗΣ ΔΙΑΔΙΚΑΣΙΑΣ

Η έντονη εξάρτηση των οικονομιών της Τσεχικής Δημοκρατίας και της Πολωνίας από τη χαλυβουργία και η πρόσβαση στην αγορά της ΕΕ αποτελούν σημαντικά πλεονεκτήματα που πρέπει να αξιοποιηθούν για την επιτυχία των δικαιούχων τα επόμενα χρόνια. Ωστόσο, τα μέτρα αναδιάρθρωσης όπως ορίζονται στα προγράμματα αναδιάρθρωσης και στα επιχειρηματικά σχέδια θα επιτρέψουν στις δικαιούχες εταιρείες στην Τσεχική Δημοκρατία και την Πολωνία να επικεντρωθούν στις απαραίτητες βελτιώσεις και στην ενίσχυση της επιχειρησιακής τους επίδοσης. Επομένως, τα μέτρα αυτά πρέπει να υλοποιηθούν πλήρως, ώστε να καταστούν οι εταιρείες πιο ανθεκτικές σε μια ενδεχόμενη οικονομική ύφεση. Αυτό αφορά ιδίως τις εταιρείες εκείνες που δεν μπόρεσαν να περάσουν με επιτυχία τη δοκιμή βιωσιμότητας της ΕΚ, όπως προαναφέρθηκε.

Η Επιτροπή θα συνεχίσει να παρακολουθεί την υλοποίηση των μεταβατικών συμφωνιών σε στενή συνεργασία με τις αντίστοιχες αρχές και τις εταιρείες. Το 2007 θα προβεί σε μια εκτενή αξιολόγηση των αποτελεσμάτων και του βαθμού υλοποίησης των εθνικών προγραμμάτων αναδιάρθρωσης και των επιμέρους επιχειρηματικών σχεδίων. Στην αξιολόγηση αυτή θα ελέγξει ιδίως την ένταση και τη συνάφεια των κρατικών ενισχύσεων που χορηγήθηκαν έναντι των μέτρων αναδιάρθρωσης που εφαρμόστηκαν. Όπως προαναφέρθηκε, εάν τα συμπεράσματα δεν είναι ικανοποιητικά, η Επιτροπή θα καλέσει την αντίστοιχη αρχή να ζητήσει την επιστροφή των σχετικών ποσών της κρατικής ενίσχυσης. Η τελική έκθεση θα υποβληθεί στο Συμβούλιο το 2007.

Η Επιτροπή υπενθυμίζει επίσης ότι τυχόν πρόσθετη ενίσχυση αναδιάρθρωσης σε δικαιούχες επιχειρήσεις που περιλαμβάνονται στο πρωτόκολλο, ή σε τυχόν άλλη εταιρεία χάλυβα που δεν καλύπτεται από τα προγράμματα αναδιάρθρωσης, είναι ασυμβίβαστη με τη συνθήκη προσχώρησης.

[pic]

[1] ΕΕ L 236 της 23.9.2003, σ. 934

[2] ΕΕ L 236 της 23.9.2003, σ. 948

[3] COM(2004)443 τελικό

[4] COM(2005)359 τελικό

[5] Πηγές: IISI και Eurostat

[6] Συναλλαγματική ισοτιμία CZK/ευρώ: 32,329 (μέσος όρος Δεκεμβρίου 2003)

[7] Απόφαση της Επιτροπής της 2.3.2005, EE της 16.07.2005 C 176/12

[8] Απόφαση της Επιτροπής της 13.09.2006 EE της 18.11.2006 C280/4

[9] Συναλλαγματική ισοτιμία PLN/ευρώ: 4,6595 (μέσος όρος Δεκεμβρίου 2003)

[10] Η Huta Andrezj και η Huta Batory διαγράφηκαν από τον κατάλογο των δικαιούχων εταιρειών λόγω εφαρμογής διαδικασιών αφερεγγυότητας

[11] Απόφαση της Επιτροπής C (2006) 2093, ΕΕ C 196/23

[12] Απόφαση της Επιτροπής C(2004) 1962

[13] Απόφαση της Επιτροπής C(2005) 2687, ΕΕ C12/2006, σ. 2